SAPD daag nie op toe 218 lede hom oor regstelaksie pakArgieffoto Die vakbond Solidariteit het vandag gesê dat die Suid-Afrikaanse Polisiediens (SAPD) hom nie steur aan die legitieme griewe van sy werknemers nie. Dit volg nadat die SAPD nie Vrydag by ’n konsiliasie by die Kommissie vir Versoening, Bemiddeling en Arbitrasie (KVBA) opgedaag het nie ten spyte van die feit dat tot soveel as 218 polisielede benadeel is. Volgens Renate Barnard, woordvoerder van Solidariteit, spruit die saak voort uit die feit dat 218 polisielede nie bevorder is in terme van die SSSBC Ooreenkoms 2/2011 nie, weens die feit dat hulle óf nie van die regte ras óf nie van die regte geslag is nie. “Dit is absoluut belaglik dat die polisie op grond van hul ras en geslag teenoor hierdie hardwerkende polisielede diskrimineer. Solidariteit sal hierdie saak nie daar laat nie en sal steeds bly veg totdat geregtigheid geskied,” het Barnard bevestig. Solidariteit gaan hom nou tot die arbeidshof wend.